Suomen miesten jääkiekkomaajoukkue kaatoi Slovakian MM-turnauksen alkusarjaottelussa puhtaasti 5-0-lukemin. Leijonien maalivahti Juuse Saros pelasi turnauksen toisen nollapelinsä. 21-vuotiaalle maalivahdille ottelu oli kolmas MM-tasolla ja myös nollapelejä on yhtä monta.

Slovakiaa vastaan Suomen maaleista vastasivat Mikko Koivu, Antti Pihlström, Aleksander Barkov, Jussi Jokinen ja Patrik Laine. Jokisen ja Laineen maalit syntyivät ottelun viimeisellä minuutilla. Laineelle maali oli turnauksen kuudes ja hän palaa pistepörssin kärkeen tehoilla 6+4.

Saroksella on nyt kasassa 180 minuuttia ilman päästettyä maalia. Modernin ajan ennätys nähtiin viime keväänä Tshekissä, kun Pekka Rinne piti maalinsa puhtaana 237 minuuttia ja viisi sekuntia. Jos Saros pelaa tiistaina Kanadaa vastaan ja pitää maalinsa puhtaana, hän rikkoo Rinteen ennätyksen.

MM-kisojen kaikkien aikojen putki on Jimmy Fosterin hallussa. Iso-Britannian maalivahti vuoden 1937 kisoissa nollat peräti 315 minuuttia, mikä tarkoittaa tuonaikaisilla 15 minuutin erillä yli seitsemää maalitonta ottelua.

Suomi kohtaa Kanadan tiistaina kello 20.15.